กรีนพีซร้องตรวจข้าวจีนก่อน จีเอ็มโอ แพร่ทั่วเอเชีย
ประชาไท - 19 เม.ย.48น.ส.วรุณวาร สว่างโสภากุล เจ้าหน้าที่รณรงค์ด้านพันธุวิศวกรรม กรีนพีซ เอเชียตะวันออกเฉียงใต้กล่าวในการแถลงข่าวว่า รัฐบาลของประเทศเวียดนาม อินโดนีเซีย ฟิลิปปินส์รวมทั้งไทย ซึ่งมีการนำเข้าข้าวจากจีน ควรตรวจสอบข้าวที่นำเข้าอย่างเร่งด่วน เพื่อไม่ให้การปนเปื้อนกระจายสู่สิ่งแวดล้อม เพราะขณะนี้พบการปนเปื้อนของข้าวจีเอ็มโอในจีนทั้งข้าวสาร ข้าวเปลือกและเมล็ดพันธุ์ข้าว ซึ่งประเทศเวียดนามนำเข้าเมล็ดพันธุ์ข้าวจากจีนรายใหญ่ที่สุด ส่วนประเทศไทยก็มีการนำเข้าข้าวจากจีนในปี 2546 กว่า 6700 ตัน หลายประเทศในเอเชียตะวันออกเฉียงใต้ ควรจะยกเลิกการทดลองที่เป็นภัยคุกคามต่อแหล่งอาหารและสิ่งแวดล้อม เนื่องจากพืชจีเอ็มโอไม่สามารถควบคุมได้ ประเทศไทยเองก็ควรจะยุติการทดลองปลูกพืชจีเอ็มโอในไร่นาทั้งหมด โดยไทยมีตัวอย่างที่เห็นเด่นชัดจากกรณีการปนเปื้อนของมะละกอจีเอ็มโอ น.ส.วรุณวารกล่าว ทั้งนี้ เมื่อสัปดาห์ที่ผ่านมา กรีนพีซในประเทศจีนออกมาประกาศว่า มีการจำหน่ายข้าวจีเอ็มโอที่ไม่ผ่านการรับรองและมีการปลูกข้าวจีเอ็มโอในมณฑลหูเป่ย (Hubei) และจากการสอบถามผู้จำหน่ายเมล็ดพันธุ์และเกษตรกรพบว่า มีการนำเมล็ดข้าวจีเอ็มโอออกจำหน่ายตั้งแต่สองปีที่แล้ว เรื่องดังกล่าวถือเป็นเรื่องผิดกฎหมายเพราะขณะนี้จีนอนุญาตเพียงการทดลองในไร่นาเท่านั้น นอกจากนี้จากการเก็บตัวอย่างเมล็ดข้าวทั้งแบบที่สีและยังไม่ผ่านการสีจากบริษัทจำหน่ายเมล็ดพันธุ์ เกษตรกร และเจ้าของโรงสีข้าว และส่งไปตรวจสอบที่ห้องปฎิบัติการจีนสแกนพบว่ามีดีเอ็นเอของจีเอ็มโอ 19 ตัวอย่าง ในจำนวนนี้เป็นข้าวบีที 18 ตัวอย่างซึ่งผลิตพิษฆ่าแมลงได้ด้วยตัวเอง ซึ่งนักวิทยาศาสตร์ของมหาวิทยาลัยเกษตรหัวซ่ง (Huazhong) ในเมืองหวูหาน เมืองหลวงของมณฑลหูเบ่ได้ทำการทดลองในระดับไร่นาขนาดใหญ่ มาหลายปีแล้ว อย่างไรก็ตาม ข้าวตัดต่อยีนหรือข้าวบีทีที่ต้านทานแมลงยังไม่ได้รับอนุมัติให้ปลูกในที่ใดๆ ในโลก เพราะยังไม่มีการประเมินความเสี่ยงต่อสิ่งแวดล้อมหรือ ความเสี่ยงต่อสุขภาพที่เปิดเผยสู่สาธารณ ชน แต่การศึกษาพืชบีทีชนิดอื่น เช่น ข้าวโพดบีที ฝ้ายบีที ชี้ให้เห็นว่า ข้าวบีทีจะก่อให้เกิดผลกระทบต่อ สิ่งแวดล้อมและความปลอดภัยทางอาหารของมนุษย์ โดยเฉพาะสารพิษที่ข้าวบีทีผลิตขึ้นมาอาจก่อให้เกิดภูมิแพ้ได้ Sze Pang Cheung เจ้าหน้าที่รณรงค์ด้านพันธุวิศวกรรม กรีนพีซ จีน กล่าวว่า จากการประเมินพบว่ามีข้าวจีเอ็มโออย่างน้อย 950 ถึง 1200 ตันปนเปื้อนอยู่ในห่วงโซ่อาหารแล้ว หลังจากการเก็บเกี่ยวเมื่อปีที่ผ่านมา และข้าวจีเอ็มโออีกมากกว่า 13500 ตันอาจปนเปื้อนในห่วงโซ่อาหารในปีนี้ หากยังไม่มีมาตรการควบคุมเร่งด่วนออกมาบังคับใช้ Sze Pang Cheung กล่าวต่อว่า เมล็ดข้าวจีเอ็มโอเพียงหนึ่งเมล็ด หากหล่นในนาข้าวและเติบโตขึ้นมันสามารถปนเปื้อนกับข้าวพันธุ์พื้นเมืองได้อีกหลายสายพันธุ์ ส่งให้ขณะนี้มีประเทศนำเข้าข้าวจากจีนหลายประเทศมีปฎิกิริยาต่อต้านทันทีแล้ว เช่น สหภาพยุโรปและญี่ปุ่น ได้ติดต่อไปยังสถานทูตจีนเพื่อขอคำชี้แจง รัฐบาลสโลวะเกียประกาศว่า จะเริ่มตรวจสอบข้าวจีเอ็มโอ และรัฐบาลจีนก็เริ่มสอบสวนกรณีการปนเปื้อนของข้าวจีเอ็มโอแล้วเช่นกัน ทั้งนี้ ในปี 2546 และ 2547 ประเทศจีนส่งออกข้าวไปยังญี่ปุ่น เกาหลี รัสเซีย เยอรมนี อังกฤษสโลวัค โปแลนด์ สาธารณรัฐเช็ค เบลเยี่ยม อิตาลี ฝรั่งเศส เนเธอร์แลนด์ สวีเดน ฟินแลนด์ ออสเตรีย ไอวอรี่โคสท์ ไลบีเรีย ฮ่องกง และอินโดนีเซีย นอกจากนี้ ประเทศจีนยังส่งออก เมล็ดพันธุ์ข้าวไปยังเวียดนาม บังคลาเทศ กินี ปากีสถาน อินโดนีเซีย และญี่ปุ่น 
ประชาไท - 19 เม.ย.48 น.ส.วรุณวาร สว่างโสภากุล เจ้าหน้าที่รณรงค์ด้านพันธุวิศวกรรม กรีนพีซ เอเชียตะวันออกเฉียงใต้กล่าวในการแถลงข่าวว่า รัฐบาลของประเทศเวียดนาม อินโดนีเซีย ฟิลิปปินส์รวมทั้งไทย